ORI วิ่ง 5% นิวไฮรอบ 4 เดือน ผบห.แย้มยอดขายทั้งปีเกินเป้า โบรกฯแนะทยอยซื้อ ชี้ผลงานโตยาว
ORI วิ่ง 5% นิวไฮรอบ 4 เดือน ผบห.แย้มยอดขายทั้งปีเกินเป้า โบรกฯแนะทยอยซื้อ ชี้ผลงานโตยาว ล่าสุดอยู่ที่ 5.70 บาท บวก 0.25 บาท หรือ 4.59% มูลค่าซื้อขาย 54.94 ล้านบาท
ORI วิ่ง 5% นิวไฮรอบ 4 เดือน ผบห.แย้มยอดขายทั้งปีเกินเป้า โบรกฯแนะทยอยซื้อ ชี้ผลงานโตยาว ล่าสุด 5.70 บ. บวก 0.25 บ. หรือ 4.59% มูลค่าซื้อขาย 54.94 ลบ.
2 ก.ค. 2563

ผู้สื่อข่าวรายงานว่า ราคาหุ้น บริษัท ออริจิ้น พร็อพเพอร์ตี้ จำกัด (มหาชน) หรือ ORI ล่าสุด ณ เวลา 10.32 น. อยู่ที่ 5.70 บาท บวก 0.25 บาท หรือ 4.59% สูงสุดที่ 5.80 บาท ต่ำสุดที่ 5.50 บาท ด้วยมูลค่าซื้อขาย 54.94 ล้านบาท โดยราคาหุ้นปรับตัวขึ้นสูงสุดในรอบ 4 เดือน นับตั้งแต่ราคาหุ้นอยู่ที่ระดับ 5.85 บาท เมื่อวันที่ 25 ก.พ.2563

ทั้งนี้ นายพีระพงศ์ จรูญเอก ประธานเจ้าหน้าที่บริหาร ORI เปิดเผยกับ “ข่าวหุ้นธุรกิจ” ว่า แนวโน้มยอดขาย (Presale) ในปี 2563 มีโอกาสเติบโตได้มากกว่าเป้าหมายที่ตั้งไว้ 21,500 ล้านบาท หลังในช่วงครึ่งปีแรกบริษัทมียอดขายสะสมแล้ว 11,000 ล้านบาท ซึ่งมาจากการขายโครงการเดิมที่อยู่ระหว่างการก่อสร้างและขายเป็นหลัก
โดยยอดขายสะสมในช่วงครึ่งปีแรกที่ 11,000 ล้านบาท คิดเป็นมากกว่า 50% ของเป้าหมายยอดขายรวมทั้งปีที่ตั้งไว้ 21,500 ล้านบาท ซึ่งยอดขายสะสมดังกล่าวเติบโตกว่าเป้าหมายที่บริษัทประเมินไว้ตั้งแต่ช่วงต้นปี อย่างไรก็ตามปกติยอดขายในช่วงครึ่งปีแรกจะอยู่ที่ประมาณ 30-40% ของเป้าหมายทั้งปี และในช่วงไตรมาส 3-4 ของทุกปีจะเป็นช่วงไฮซีซั่นของธุรกิจอสังหาริมทรัพย์ ซึ่งจะมียอดขายมากกว่าช่วงครึ่งปีแรก
ด้าน บล.เอเอสแอล ระบุในบทวิเคราะห์ แนะนำ “ทยอยสะสม” หุ้น ORI เนื่องจากผลประกอบการมีแนวโน้มเติบโตอย่างต่อเนื่อง โดยยอดขายสะสมในช่วงครึ่งปีแรกที่ 11,000 ล้านบาท คิดเป็นมากกว่า 50% ของเป้าหมายยอดขายรวมทั้งปีที่ตั้งไว้ 21,500 ล้านบาท โดยมีการเปิดตัวโครงการแนวราบใหม่เพียง จำนวน 2 โครงการ มูลค่าโครงการรวม 3,300 ล้านบาท
สำหรับยอดขายครึ่งปีแรกเติบโตกว่าเป้าหมายที่บริษัทประเมินไว้ตั้งแต่ช่วงต้นปี เนื่องจากช่วงที่ผ่านมาได้มีการออกแคมเปญทางการตลาด และการผลักดันพนักงานขายสินค้าผ่านช่องทางสื่อสารส่วนบุคคล ภายใต้โครงการ Everyone can sell ขณะที่ในช่วงครึ่งปีหลังบริษัทมีแผนจะเปิดตัวโครงการที่อยู่อาศัยใหม่จำนวน 12 โครงการ มูลค่าโครงการรวมกว่า 16,700 ล้านบาท และในช่วงไตรมาส 3-4 ของทุกปีจะเป็นช่วงไฮซีซั่น ทำให้ยอดขายในสิ้นปีมีแนวโน้มว่าจะทำได้มากกว่าเป้าที่ตั้งไว้